Folketing
2000-04-04

Man kan også begynde at regne på, hvilke udgifter der er ved forsvaret, og det gør man dog. Man har opstillinger over, hvad de offentlige udgifter er til forsvaret i Danmark, også til folkeskolen osv., selv om folkeskolelærerne naturligvis også bidrager med deres skattebetaling. Vi anerkendte naturligvis også, at man i Økonomiministeriets opgørelse opererede både med bruttoudgifter og med nettoudgifter, bruttoudgifter på godt 22 mia. kr. om året og nettoudgifter på ca. 11 mia. kr. om året. Det, jeg gerne vil spørge finansministeren om, er, om lige præcis det svar, finansministeren giver her i dag, ikke er en god begrundelse for, at man faktisk burde lave sådan en økonomisk udregning. Finansministeren mener at have baggrund for at sige, at regnskabet ser bedre ud nu, end det gjorde for et år siden. Hvad baserer finansministeren det på? På at arbejdsløsheden blandt etniske minoriteter er faldet. Men er det ikke rigtigt, at i samme periode har regeringen skruet udgifterne op netop med henblik på integrationen af de fremmede i det danske samfund?